b'\n_START_ARTICLE_\nNina Mav Hrovat\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani Srednji vzgojiteljski \xc5\xa1oli v Ljubljani in zaradi \xc5\xbeelje po poglobljenem poznavanju razvojne psihologije in pedagogike je nadaljevala \xc5\xa1tudij v isti smeri. Najprej je na Pedago\xc5\xa1ki fakulteti zaklju\xc4\x8dila vi\xc5\xa1je\xc5\xa1olski program pred\xc5\xa1olske smeri (leta 1997), kasneje pridobila \xc5\xa1e visoko strokovno izobrazbo in leta 2001 pridobila strokovni naziv diplomirana vzgojiteljica pred\xc5\xa1olskih otrok. Leta 2014 je zaklju\xc4\x8dila \xc5\xa1e podiplomski magistrski \xc5\xa1tudij pred\xc5\xa1olske smeri in pridobila naziv magistrica profesorica pred\xc5\xa1olske vzgoje. Od leta 1997 je zaposlena v Vrtcu Dom\xc5\xbeale, najprej na delovnem mestu vzgojiteljice, od leta 2010 pa kot pomo\xc4\x8dnica ravnateljice. V letu 2015 je pridobila strokovni naziv svetnice. Objavlja tudi strokovne \xc4\x8dlanke in predava za star\xc5\xa1e in strokovne delavce.\n_START_SECTION_\nDelo\n_START_PARAGRAPH_\nKot ena izmed ustanovnih \xc4\x8dlanov Kulturnega dru\xc5\xa1tva Mlin Radomlje se je preizkusila v ve\xc4\x8d vlogah, od igralke, scenaristke, re\xc5\xbeiserke in od leta 2013 do 2017 tudi kot predsednica dru\xc5\xa1tva. Ve\xc4\x8d let je vodila pravlji\xc4\x8dne urice v Knji\xc5\xbenici Dom\xc5\xbeale in prav delo z otroki in zanimanje za pravljice sta jo pripeljala do prvih avtorskih del. Prve pravljice so bile \xc5\xbee leta 2001 objavljene v Cicibanu in Cicidoju, nekaj tudi v reviji Trobentica. Kasneje so nekatere pravljice iz\xc5\xa1le kot slikanice, za prvenec, pravljico O kralju, ki ni maral pospravljati, je leta 2009 prejela nagrado izvirna slovenska slikanica, leta 2013 pa je bila pravljica O mi\xc5\xa1ki, ki je zbirala pogum nominirana za nagrado Kristine Brenkove._NEWLINE_V okviru raznih projektov nastopa v vrtcih in \xc5\xa1olah po Sloveniji ter sodeluje v okviru mladinskega literarnega festivala Bralnice pod slamnikom. Leta 2016 je postala tudi \xc4\x8dlanica Dru\xc5\xa1tva slovenskih pisateljev.'